ԱՄՆ դեսպանը կոչ արեց բոլոր կողմերին զերծ մնալ բռնություններից
Հայաստանում ԱՄՆ դեսպանը հայտարարել է, որ Երեւանում տեղի ունեցող բողոքներին Միացյալ Նահանգների որեւէ ներգրավվածություն չկա, այլ դա ինքնաբուխ արձագանք էր հասարակության կողմից:
Միացյալ Նահանգների դեսպանությունը ուշադրությամբ հետևում է Հայաստանում տեղի ունեցող զարգացումներին՝ էլեկտրաէներգիայի սակագնի թանկացման և դրան հաջորդած բողոքի ալիքին, «Առաջին լրատվական»-ին հայտնել է Հայաստանում Միացյալ Նահանգների դեսպան Ռիչարդ Միլզը: Նշելով, որ Միացյալ Նահանգները խորապես մտահոգված էր ոստիկանության կողմից ցուցարարների նկատմամբ հունիսի 23-ի վաղ առավոտյան անհամաչափ ուժի կիրառման եւ լրագրողներին որպես թիրախ ընտրելու կապակցությամբ, դեսպանը ողջունեց Հայաստանի իշխանությունների կողմից հաջորդ օրն իսկ քննություն ձեռնարկելու որոշումը. «Այդ քննությունը պետք է լինի թափանցիկ ու անկողմնակալ, և մենք կսպասենք արդյունքներին»: Հիշեցնենք, որ քննություն անցկացնելու կոչերով ՀՀ իշխանություններին դիմել էին նաեւ ՄԱԿ-ի Մարդու իրավունքների հարցերի գերագույն հանձնակատարը, Լրագրողներ առանց սահմանների, Freedom House կազմակերպությունները եւ Լրագրողների պաշտպանության կոմիտեն: Միեւնույն ժամանակ, դեսպան Միլսն իր գոհունակությունն է հայտնել Հայաստանի արտգործնախարարի հայտարարության առնչությամբ, ով վերահաստատեց Հայաստանի հանձնառությունը ժողովրդավարության, մարդու իրավունքների պաշտպանության, հիմնարար ազատությունների ապահովման ուղղությամբ: Նշենք, որ «Ամերիկայի Ձայնին» տված բացառիկ հարցազրույցում Ժողովրդավարության եւ Մարդու Իրավունքների գործերով ԱՄՆ պետքարտուղարի օգնական Թոմ Մալինովսկին նշել է, որ առանց ցույցերի եւ վեճի բովանդակությունը մեկնաբանելու, կարող է նշել, որ Հայաստանում, ինչպես նաեւ ցանկացած այլ երկրում, մարդիկ պետք է ունենան ազատ եւ խաղաղ հավաքների իրավունք. «Մենք հավատում ենք, որ մարդիկ պետք է ունենան ազատ հավաքներ կազմակերպելու եւ իրենց կարծիքն արտահայտելու իրավունք եւ կոչ ենք անում իշխանություններին մարդկանց դա թույլ տալ այնքան ժամանակ, քանի դեռ այն արտահայտվում է խաղաղ ճանապարհով»: Ցույցերի խաղաղ բնույթի անհրաժեշտության մասին խոսել է նաեւ դեսպան Ռիչարդ Միլզը, որի կարծիքով ցուցարարները նույնպես ունեն իրենց պարտականությունները «Կարևոր է, որ բոլոր կողմերը՝ իշխանությունները, ոստիկանությունը, ցուցարարները, զերծ մնան բռնություններից, ապահովեն հասարակական կարգը և միմյանց վերաբերվեն փոխադարձ հարգանքով»: Դեսպանն ընդգծել է, որ Երեւանում տեղի ունեցող բողոքներին Միացյալ Նահանգների որեւէ ներգրավվածություն չկա, այլ այն ինքնաբուխ արձագանք էր հասարակության կողմից: